b'\n_START_ARTICLE_\nCatanzaro (pokrajina)\n_START_SECTION_\nZgodovinske zanimivosti\n_START_PARAGRAPH_\nNa ozemlju dana\xc5\xa1nje pokrajine Catanzaro so v \xc5\xbeelezni dobi prebivali Vituli, tako imenovani, ker so \xc4\x8dastili boga v podobi teleta (lat. vitulus = tele). Iz naziva Vituli se je razvilo ime Italoi, kot so Grki imenovali to ljudstvo. Po legendi naj bi njihov kralj Italo bil brat Dardana, iz katerega naj bi izhajal trojanski narod. Po Italu so se sprva imenovali le prebivalci pokrajine, nato postopoma prebivalci vsega polotoka in kon\xc4\x8dno je sprejela to poimenovanje tudi dr\xc5\xbeava Italija. Po mnenju starih zgodovinarjev (Apolodoros, Joannes Tzetzes) pa izhaja ime Vituli iz etru\xc5\xa1\xc4\x8danskega naziva, morda psovke, za ljudstva srednjega dela Apeninskega polotoka, saj je etru\xc5\xa1\xc4\x8danska beseda vitalu in pozneje italon pomenila bika. Ta razlaga bi tudi upravi\xc4\x8dila \xc5\xa1irjenje naziva italon na vsa plemena polotoka, ker so ga uporabljali Etru\xc5\xa1\xc4\x8dani, ki so takrat bili najpomembnej\xc5\xa1e in najkulturnej\xc5\xa1e ljudstvo vsega ozemlja.'